Gandia crea la primera Aula Municipal d'Absentisme Escolar
02 febrer 2024

## Gandia crea la primera Aula Municipal d'Absentisme Escolar02 febrer 2024Última actualització: 02 febrer 2024

![](../gestion/img/5d520bc315ecd0b6b334bb8405e014a1c3005ecd4cbc24ac817d93361448f740.JPG)  
  

La **regidora d’Educació, Esther Sapena**, acompanyada de l’**edil de Protecció, Seguretat i Convivència, Lydia Morant** i del **psicòleg del departament d’Educació i encarregat de l’absentisme escolar a Gandia, Lucas Fortado**, ha anunciat aquest matí la creació de l’**Aula Municipal d’Absentisme Escolar (AMAE)**, una de les primers al territori valencià i a l’Estat espanyol.

_«És un espai que pretén ajudar als centres educatius de la ciutat en la vigilància de l’escolarització obligatòria i vetlar perquè l’alumnat que, a conseqüència de tindre obert un expedient disciplinari no poden assistir al seu centre educatiu durant un període llarg de temps (entre 15-30 dies), tinguen un espai on continuar formant-se tant en valors com en continguts, per tal d’aconseguir una reinserció satisfactòria després d’aquest temps de reflexió als_ _seus centres escolars»_.

  
La responsable d’Educació ha remarcat que els i les menors, els quals acudeixen a l’aula d’absentisme, ho fan de manera voluntària i amb l’aprovació dels seus o seues representats legals. _«Per tant, el que es tracta és de reincorporar a aquell alumnat que, a causa de diversos aspectes, està deslligat del món educatiu i no percep el gran valor que aquest li aporta»_.  
L’Aula Municipal d’Absentisme Escolar està organitzada i gestionada pel Departament d’Educació (amb la col·laboració del Departament de la Policia Local a través dels Agents tutors) i obrirà les seues portes el dilluns **pròxim 5 de febrer** a les dependències municipals del **Centre Cívic Roís de Corella** i amb el següent horari: **dilluns, dimecres, dijous i divendres de 09.00 a 13.00 hores**.

  
La persona encarregada de gestionar el nou servei és Lucas Fortado, psicòleg del departament d’Educació i encarregat de l’Absentisme escolar de Gandia: _«Després que el centre educatiu ha esgotat totes les vies i maneres possibles de poder reconduir la conducta absentista i/o pertorbadora de l’alumne/a; moltes vegades no els queda més remei que dur a terme l’expulsió disciplinària, la qual depenent de la gravetat del cas pot arribar fins als 30 dies. Aquesta duració, malgrat ser de vegades la necessària, és massa desvinculant per a l’alumne/a, el qual va deslligant-se de l’assistència presencial, de l’entorn educatiu i, en definitiva, de l’educació en general»_.

  
Fortado ha aclarit que l’Aula Municipal d’Absentisme Escolar **no és una eina per a corregir el comportament de l’alumnat més transgressor del centre educatiu, sinó un mitjà a través del qual poder vigilar la seua assistència** i on aprendre habilitats per a la vida per a aconseguir una reinserció progressiva al centre educatiu. T**ransgredir les normes de l’aula, incórrer en faltes d’assistència o no voler col·laborar, suposarà el trasllat de l’expedient d’absentisme escolar al Consell Escolar Municipal** perquè aquest decidisca si escau derivar el cas a la **Fiscalia de Menors de València**.

  
_«Es tracta d’una aula necessària i molt demandada que donarà resposta tant als centres educatius com a la societat en general, evitant que aquests xiquets i xiquetes estiguen als carrers de la nostra ciutat sense fer res mentre dura la mesura disciplinaria aplicada»_.

Per la seua banda, la **Policia Local destinarà als agents tutors perquè hi donen suport i es facen càrrec de l’alumnat un dia a la setmana**. _«Volem ser part d’aquest procés de reinserció al centre educatiu, i també de l’aprenentatge de valors i habilitats per a la vida tan importants com l’empatia, l’assertivitat i la resolució de conflictes, entre altres»_, ha explicar Lydia Morant.

**Dades absentisme escolar**

D’altra banda, Esther Sapena ha aprofitat la roda de premsa per tal d’informar de les dades de l’absentisme escolar del **primer trimestre d’aquest curs 2023/24**. Cal recordar que ses de l’aprovació del primer Protocol Municipal d’Absentisme i Abandonament Escolar de Gandia, en novembre de 2022, el Departament d’Educació ve actuant de manera preventiva, i també intervencionista, sobre l’assistència dels i les menors d’edat als centres educatius de Gandia. Segons aquest protocol, els centres educatius deriven al Departament d’Educació l’alumnat que presenta un absentisme greu o crònic, per damunt del 25% de faltes no justificades en un mes.

  
Així, amb les accions dutes pel Departament d’Educació, i amb la col·laboració del Departament de la Policia Local de Gandia, i el de Serveis Socials; **a data 31 de desembre de 2023**, hi ha actius **203 casos d’alumnes que presenten un absentisme greu o crònic**, el qual és aquell sobre el qual intervé el Departament d’Educació; _«açò suposa solament el 2,46% de casos d’absentisme escolar sobre la totalitat de la comunitat educativa de Gandia. Gràcies a l’incansable treball de tots els departaments implicats, l’absentisme escolar a la nostra ciutat ha anat any rere any reduint-se, i ara amb la creació de l’aula d’absentisme, pensem que continuarem caminant cap a la seua erradicació»_, ha assegurat Sapena.

  
En octubre, primer mes complet d’aquest curs escolar, es van detectar un total de 164 casos d’absentisme escolar: 101 greu i 63 crònics. Després d’un trimestre d’accions individuals (entrevistes personals, telefòniques, citacions, etc.), grupals, comunitàries i d’altres; a 31 de desembre de 2024 hem tingut en intervenció un total de 319 casos, dels quals 116 ara ja són lleus, és a dir, tenen menys del 25% de les faltes sense justificar, i ja no cal una intervenció del Departament d’Educació. Sobre la resta, 203 casos: 128 són greus (40% del total) i 75 crònics (24% del total). _«Alguns d’aquests 203 casos són antics i altres nous, però són aquells amb els que continuem treballant per a aconseguir el seu retornament íntegre al centre educatiu»_, ha indicat Fortado.

  
Per una altra banda, el responsable d’absentisme escolar ha apuntat que a data de hui hi ha 76 alumnes (totalment identificats) que es van matricular en setembre de 2023 i, o bé no han anat mai al centre educatiu o sí que han anat, però han marxat de la ciutat sense signar la baixa voluntària provisional. _«Des del Departament d’Educació no comptem que aquest alumnat, en específic, siga purament absentista, ja que no estan faltant a classe perquè no vulguen anar o a causa d’alguna complicació que puga ser resolta, sinó perquè l’alumne/a no es troba residint a la ciutat o inclús, en la majoria dels casos, perquè ni tan sols estan ja al nostre país»_.

  
Finalment, la regidora de Protecció, Seguretat i Convivència ha informat que **durant el primer trimestre d’aquest curs 23-24, el Departament de Policia Local ha retornat al centre educatiu corresponent a 52 alumnes que es trobaven pel carrer en horari lectiu**. Aquesta problemàtica ha sigut major durant setembre i octubre, però s’ha reduït dràsticament en els mesos de novembre i desembre, _«notant-se molt les actuacions dels centres educatius i les corresponents a l’Ajuntament de Gandia i altres agents implicats»_.

  
També, el Departament de Policia Local ha entregat, als/les representants legals de l’alumnat absentista, un total de 138 citacions perquè es personen a les dependències del Departament d’Educació de Gandia. _«Aquesta manera de notificar és molt efectiva, ja que de les citacions entregades satisfactòriament, el 100% ha acudit a entrevistar-se amb el Psicòleg-Coordinador, el dia i hora que s’assenyalava a la citació s’assenyalava»_, ha conclòs.